|  |
| --- |
| **Jona 3:1-10**  **“God se genade en verlossing vir almal wat bekeer.”**  *Andries Burger, Pinetown Gemeente, 06 Maart 2022 (NAGMAAL)* |

*Sing:* *Lied 164:1,2; Lied 202:1,2,3; Lied 212:1,2; Lied 253:2; Lied 525:3, Lied 205:1, 2, 3; “Vrede”*

Ons is besig om te besin oor die Here se boodskap deur die verhaal van sy profeet Jona.

Dit het begin met Here wat vir Jona roep om in die groot stad Nineve te gaan aanspreek omdat hulle so sleg was.

En van daar af is dit die een onverwagse kontras na die ander.

God se profeet weier nie net nie, hy probeer om van God af weg te vlug...

Wanneer God hom dan voorkeer met ŉ bonatuurlike storm op die see – dan kom die heidense matrose tot bekering terwyl *“die dienaar van die Here God wat alles gemaak het”* liewer die dood kies as bekering.

Eers wanneer Jona die ewige doderyk weg van God in die gesig staar kom Hy tot inkeer –

en anders as wat ŉ mens sou verwag hoor die Here sy hulpkreet en red sy lewe.

Hoofstuk twee het geëindig met Jona weer veilig op droë land, dankbaar vir sy redding en vasberade om hom aan God toe te wy.

**Lees << Jona 3:1-10 >>**

As Jona gedink het hy gaan vry kom van God se roeping na Nineve toe, kom hy sy fout baie gou agter.

Dit was God se wil dat Jona Nineve toe sal gaan en dit bly sy wil.

God laat soms toe dat ons op dwaalspore afdraai, maar dit verander nie die roeping wat Hy vir ons het nie - wanneer Hy ons na Hom te terugbring dan roep Hy weer.

Dit was nie net met Jona so nie, dink byvoorbeeld aan Petrus wat Jesus blatant en vloekend verloën het, maar na sy opstanding herstel Jesus hom weer in dieselfde roeping om die kudde van God te bedien en uit te bou.

Hy doen dieselfde met my en met jou ook...

Toe die Here Jona weer roep, toe gaan hy dadelik. Hy het sy les geleer...

Hy los enigiets waarmee hy besig is en maak klaar om te gaan – sonder versuim.

Nineve was nie ŉ klein ou dorpie nie, dit was ŉ groot stad. Drie dagreise is seker so 80 km en dis groot, veral in daardie tyd – amper 3 000 jaar gelede.

Ons weet dat die mense in Nineve sleg gelewe het – nou kan ons maar dink wat dit beteken het. Geweld, bedrog, uitbuiting en mishandeling van vrouens en kinders, moord, diefstal – goddeloos, oop en bloot sonder dat iemand iets daaraan doen.

Soos met Sodom en Gomorra in Abraham se tyd het God genoeg gehad.

En daarom is die boodskap waarmee Hy Jona stuur skerp, op die man af, sonder om doekies om te draai,

*“Nog veertig dae en Nineve word verwoes!”*

Jona deins nie terug vir die baie mense nie,

hy wys geen vrees vir hulle goddeloosheid nie,

hy probeer nie die boodskap saggies in liefies oordra sodat hy mense tog nie sal aanstoot gee nie. Hy stoei nie dae lank oor hoe hy dit moet oordra sodat mense dit ter harte sal neem nie.

Reguit, sonder mooi woorde, sonder vrees vir die gevolge...

Dit is tog die God wat hemel en aarde gemaak het wat hom stuur,

en hy verkondig wat die Almagtige God aan hom gegee het om te sê.

Wat sou jy dink Nineve se reaksie sou wees?

Dink maar aan wat Israel, die sogenaamde volk van God, gedoen het met party van die profete wat God na hulle gestuur het?

Ons lees bv. in Jeremia 26 hoe hulle die profeet Urija wou doodmaak en hy gevlug het, maar hulle het hom in Egipte gaan uitsnuffel en teruggebring sodat koning Jojakim hom persoonlik kon vermoor.

En Nineve? Mens sou niks anders van hulle verwag nie, erger nog...

Hulle ignoreer nie die boodskap nie, hulle voer nie debatte nie, hulle word nie kwaad nie, hulle maak Jona nie belaglik nie, hulle vervolg hom nie...

In onverwagse kontras met God se eie volk, kom daardie hele stad tot bekering!

Iemand skryf dat dit seker die grootste massabekering in die geskiedenis was.

Nie net die sagmoediges en die mishandeldes nie...

van die koning tot die straatveër, van die biljoenêr tot die boemelaar,

van die stok oues en die piep kleintjies.

Een en almal...

Hulle stop met hulle daaglikse onheilighede, hulle stop met alles –

hulle eet nie eens kos nie en drink nie water nie.

Hulle is so ernstig dat selfs die diere niks kos en water kry nie.

Hulle is diep en opreg hartseer oor alles wat hulle aangevang het.

Hulle is nie skaam oor hulle hartseer nie, hulle wys dit met rouklere, hulle gaan sit op ashope en gooi as op hulle sodat almal hulle ellende kan sien.

En in hulle hartseer en ellende roep julle na God wat hemel en aarde gemaak het, na God wat sy oordeel oor hulle uitgespreek het.

Sou daar nie dalk by Hom genade kon wees nie?

Hulle het God nie geken soos Israel Hom geken het nie, nie soos ons Hom ken nie –

en tog hoop hulle dat Hy hulle genadig sal wees...

Wat Hy dan inderdaad ook is!

Maar God se genade is nie onverwags nie.

God het in Ex. 34:6-7 al vir Moses gesê, *“Ek, die Here, is die barmhartige en genadige God, lankmoedig, vol liefde en trou. Ek betoon my liefde aan geslagte en geslagte. Ek vergewe ongeregtigheid, oortreding en sonde...”*

As God die mense van Nineve wat tot bekering kom vergewe, dan doen Hy dit omdat dit is wie Hy is – barmhartig en genadig...

In Jeremia 18:7-9 verklaar Hy presies wat hier gebeur het,

*7Een oomblik kondig Ek aan dat Ek 'n nasie, 'n koninkryk sal afbreek, sal uitroei, sal vernietig.*

*8Maar wanneer dié nasie hom bekeer van sy boosheid waaroor Ek hom wou straf, sien Ek af van die straf wat Ek oor hom wou bring,*

*9en die volgende oomblik kondig Ek aan dat Ek die nasie en die koninkryk sal bou en sal vestig.*

Nineve kom tot bekering, en daarom sien God af daarvan om ŉ ramp oor hulle te bring en Hy verwoes nie die stad nie.

Dit is nie regtig dat God nou sy raadsplan verander nadat die mense van Nineve hom met hulle bekering verras het nie. (Dit is tog sy plan om te vergewe as iemand bekeer.)

God is onveranderlik en sy raadsplan is vas, Nineve se bekering was nie vir Hom ŉ verrassing nie – dit is hoekom Hy vir Jona soontoe gestuur het!

Hulle bekering was opreg –

ander sou Jesus tog nie die mense van Nineve se bekering as ŉ voorbeeld vir die Fariseërs gegee het in Lukas 11:32 nie*,*

*“32Die mense van Nineve sal op die oordeelsdag opstaan saam met die mense van vandag en teen hulle getuig. Die mense van Nineve het hulle immers op die prediking van Jona bekeer.”*

Ons moet raaksien wat Nineve se voorbeeld is, wat opregte bekering is...

Daar is vier dinge in Nineve se bekering wat ons moet raaksien:

1. Dit begin by getroue verkondiging en opregte luister na God se Woord.

Dit was Jona se opdrag om die boodskap te verkondig wat God hom sou gee (v.2)

Dit is al wat ons het om te verkondig. *“Die woord van God is lewend en kragtig”*, lees ons in Hebreërs 4:12, *“dit is skerper as enige swaard met twee snykante en dring deur selfs tot die skeiding van siel en gees en van gewrigte en murg. Dit beoordeel die bedoelings en gedagtes van die hart.”*

Dit maak nie saak hoe edel en liefdevol die mens se gedagtes en opinies is nie,

selfs die mees geleerde onder ons het absoluut geen gesag nie.

Nét die Bybel het God se volle gesag.

Ons moet daarom seker maak dat ons die Bybel se boodskap deel en nie die pragtige sosiale media versies wat baie keer die waarheid so half skuins het en dan uitloop op ŉ hele leuen nie.

Elkeen in die gemeente, en veral die ouderlinge moet seker maak dat dit die boodskap van God, uit sy Woord is wat hier in die gemeente verkondig word en nie mense se stories daaroor nie.

Dit is nét God se woord wat sy koninkryk bou, wat mense tot bekering bring en in Christus troos en opbou.

1. Die Woord van God moet geglo word...

Dit is wat ons heel eerste lees van die mense van Nineve, nog voordat hulle enigiets anders doen. v. 5, *“Die mense van Nineve het toe in God geglo...”*

Om te glo is om sekerheid te hê dat die Woordverkondiging wat jy hoor of lees die waarheid is, om jou lewe daarop te vertrou...

Ons kan net glo en vertrou wanneer dit uit die Bybel kom as die enigste gesagvolle bron van God se Woord...

En ons kan net glo as God ons ore en ons harte lewendig maak en oopmaak om te glo...

Behalwe ons gebed dat die verkondiging suiwer God se Woord sal wees,

moet ons ook bid dat Hy ons sal voorberei om Hom daarin te kan hoor!

Ons bid soos Jeremia 31:18, *“Bekeer my, bring my terug na U toe, dat ek my kan bekeer...”*

En dan moet ons dit doen! Hý werk dit in ons, maar óns moet dit dan doen.

Doen dit! Glo die Woord van God, neem dit ter harte!

1. As ek en jy die Woord van God hoor en dit opreg glo, dan bring bekering berou en hartseer oor ons sondes.

Dit sien ons so duidelik by Nineve se mense (v. 5-8) –

dit word sigbaar in die rouklere wat hulle aantrek, die as waarin hulle gaan sit en die vasdag sodat hulle heeltemal op God alleen kan fokus in gebed om genade en vergifnis.

Gaan bestudeer maar enige herlewing in die geskiedenis van die kerk – herlewing begin altyd met opregte hartseer en berou oor sonde!

Weet ons werklik wat dit is? Ken ons berou oor sonde?

Dit is nie net die antwoord in die Kategismus as die eerste ding wat jy moet weet om van jou saligheid seker te kan wees nie?

Dit is nie net die eerste stap in die voorbereiding vir die gebruik van Nagmaal nie?

Is jy regtig hartseer oor jou sonde?

Hartseer en berou oor sondes is ŉ daaglikse en selfs meer gereelde emosie en belydenis vir ŉ ware kind van God.

Ons moet ophou om ons tekortkominge weg te praat in wêreldse sêgoedjies, selfs met verskoninkies te wil goed praat.

Die diepte van jou hartseer oor jou sonde bepaal die hoogte van jou vreugde en blydskap vir God se genade wanneer Hy jou vergewe!

1. Bekering bly nie net by aanhoor en glo van God se Woord en berou oor sonde nie, bekering is omkeer, dit is opbou met dit wat verkeerd is en begin met wat reg is...

Ook dit is duidelik in die voorbeeld wat Nineve se mense vir ons is.

Dit was die koning se opdrag in v.9 – dat elkeen behalwe die vas en rou ook God moes aanroep, “en van verkeerde dade moes bekeer”; om te stop en daarmee op te hou, om te draai en reg te lewe.

En in v. 10 sien ons dat God nie reageer oor die uiterlike tekens en seremonies vas en die as nie, maar omdat hulle van hulle dade bekeer het.

Hartseer is niks as dit nie oorgaan na ophou en regmaak nie.

Ja, ons weet uit Filippense 2:13, dat dit God is wat ons “gewillig en bekwaam” maak om Hom te gehoorsaam, maar dit bly ons, ek en jy wat dit moet doen.

Ek en jy moet ophou met wat verkeerd is; ek en jy moet doen en aanhou doen en meer doen wat reg is.

Soek jy die Woord van God op met die ywer wat by sy kinders pas?

As jy koud staan oor die Bybel en die verkondiging daarvan moet jy dalk vra of jy sy kind is of nie...

En dan net so belangrik...

Doen jy dan wat Hy in sy Woord vir ons leer?

Ek en jy, ons hele gemeente moet ons bekeer! God roep ons nie om maar net aan te gaan soos ons daaraan gewoond geraak het en soos ons daarmee gemaklik geword het nie.

Ek het gedink ek wil Jona preek omdat dit ons sal oproep om die evangelie aan ander uit te dra, en ons sal in hoofstuk 4 daarby kom, maar eers roep Jona se verhaal ons op tot bekering.

En tóg, Jona verkondig ook God se onverwagse, onverstaanbare, oorweldigende genade!

God se storm argument met Jona bring heidense matrose om Hom te ken en te aanbid en by Hom die vrede van ware lewe te vind.

Jona wat moedswilligheid rebelleer vind genade en vergifnis wanneer hy agterkom hoe verskriklik dit sal wees om deur God verlaat te word, en dan in nood na God toe draai.

En dan... die ganse goddelose stad Nineve wat genade vind –

nie net dat God hulle nie toe verwoes het nie, meer nog –

dat hulle ŉ voorbeeld sal wees vir ander wanneer hulle met Christus se wederkoms uit die dood sal opstaan.

Netso is dit vandag ook vir jou en my, vir ons gemeente en ons gemeenskap, ons stad ons land en die wye wêreld.

Elkeen en almal wat hom en haar in sondesmart in Christus tot God roep en bekeer

sal God se genade ontvang om sy ongekende vrede in alle omstandighede te ervaar,

genade om sy uitbundige, oorvloedige, vreugde en blydskap van verlossing te beleef.

Waarom – waarom was daar genade vir Jona, en vir Nineve en vir jou en my en elkeen en almal wat in die Drie-enige God glo?

Rom. 5:6, *6Toe ons nog magteloos was, het Christus immers reeds op die bestemde tyd vir goddeloses gesterwe.*

*8 ... God bewys sy liefde vir ons juis hierin dat Christus vir ons gesterf het toe ons nog sondaars was.*

*9Aangesien ons nou vrygespreek is op grond van sy versoeningsdood, staan dit soveel vaster dat ons deur Hom ook van die straf van God gered sal word.*

*10Aangesien ons, toe ons nog vyande was, deur die dood van sy Seun met God versoen is, staan dit soveel vaster dat ons, noudat ons versoen is, deur die lewe van sy Seun gered sal word.*

En dít, is God se woord.

Amen